Hoe ouer ons word, hoe moeiliker word dit om inligting te vra. Intellektuele snobisme veronderstel sekere kennis van wat ookal bespreek word. Dan word jy nog boonop geoordeel en veroordeel omdat jy weet of nie weet nie. Ek onthou goed hoe my ma oor afkortings gekla het. Nuwe organisasies en besighede was alte vinnig net op die afkorting bekend, en as jy nie weet nie kon jy skaars die nuus verstaan.
Ek wonder wat sou sy gesê het as ek haar gevra het om vir my Geloof 101 te verduidelik. Die term het in die algemene taalgebruik ingesluip uit die universiteitswêreld, waar die inleidende kursusse oor enige onderwerp so genommer is. Dit beteken dus die basiese feite, grondreëls, eerste beginsels van die saak. Dit is daardie veronderstelde kennis – die fondament – waarop jy jou uitgebreide kennis gaan bou.
Ons tydvak is fasinerend en uitdagend. Nog nooit was die Woord so beskikbaar, bereikbaar, leesbaar in alle vorme en tale – op papier en op skerms – net soos jy verkies. Wat maak jy daarmee? Dink aan die tye van die papierrolle wat net in die Sinagoge beskikbaar was, die Bybel in Latyn net in katedrale en kloosters, die eerste Duitse Bybel, die geskiedenis van die King James vertaling is ‘n studie op sy eie, die Living Bible in alledaagse Engels, die 1933-Afrikaanse vertaling, die Lewende Bybel, die Boodskap. Ons kan lees en beleef, ons kan saam juig en getuig uit die verskillende denominasies, en die belangrikste – saam bid en glo. Dank die Here vir die saad van geloof wat jy met moedersmelk ingekry het. Dit is baie belangrik. God vergeet nie gebede nie. Elke kind wat aan die Here toegewy is, in watter denominasie ookal, is vasgebid aan die Koninkryk van God, al lyk dit asof die “tou” baie lank is.
Aan God die Vader van ons Here Jesus Christus, kom al die lof toe! In sy groot ontferming het Hy ons die nuwe lewe geskenk deur die opstanding van Jesus Christus uit die dood. Nou het ons ‘n lewende hoop op die onverganklike, onbesmette en onverwelklike erfenis wat vir julle in die hemel in bewaring gehou word. [1 Petrus 1:3,4]
Petrus begin sy skrywe met die vreugde van die basiese beginsels van ons geloof – God se genade, wedergeboorte, goddellike hoop, die opstanding van Jesus en oorwinning oor die dood en ‘n ewige erflating wat nooit kan vergaan, verander of verrot. Weet jy wat jy het? Hoe sal jy ooit kan weet om te oorwin as jy nie lees en hoor nie?
Die mens is maar ‘n gemaksugtige, lui leerder. Nes dit goed gaan en alles loop reg, vergeet ons die bron van genade en guns en kan dalk in die grootsheid van die lewe gevang word om te dink ons is sulke goeie mense. Die belofte van hoop dra ons deur die moeilike tye waar ons waarlik leer. Probleme maak jou ore oop. As jy in die hoek is, dan roep jy uit vir ‘n wonderwerk. Hoe sou jy ooit geweet wat Hy kan doen as jy dit nie so nodig gehad het nie?
Dit is Geloof 101. Hoe wonderlik sal dit nie wees as ons met ‘n leerbare gesindheid in elke probleem die Here voluit vertrou sonder paniek of vrees? Ek wil so leef. Ek wil my probleme sien as die aksieveld vir wonderwerke en met afwagting die oplossing “sien”. Die tyd wat mens wag vir die oplossing, is die leerproses en dikwels die groter wonderwerk as die uiteindelike oplossing van jou probleem.